section_heading: Dioniz
paragraph_text: Zeusova žena Hera bila je ljubomorna, ali prijevaru je otkrila tek kad je Semela zatrudnjela. Isprva se pravila da želi prijateljevati sa Semelom te joj se ona povjerila da je djetetov otac zapravo Zeus. Hera se pravila da joj ne vjeruje i usadila sjeme sumnje u Semelin um. Znatiželjna je Semela zahtijevala od Zeusa da joj se otkrije i pokaže u pravom obličju, u svoj svojoj slavi, da bi dokazao svoje božanstvo. Premda ju je Zeus molio da ga to ne traži, ona je navaljivala te je pristao. Kad je to učinio, ona je na mjestu umrla, jer smrtnici ne mogu ugledati pravog Zeusa, a da ne umru u plamenu.